
Csípőízületi protézis műtétre várók funkcionális állapota és egy prehabilitációs program összeállításának szempontjai

Kulcsszavak: csípőprotézis, prehabilitáció, funkcionális állapot, osteoarthritis, izomerő
Bevezetés: A degeneratív ízületi megbetegedések jelentősen rontják az érintettek funkcionális képességeit, életminőségét és bizonyos esetekben már csak a protézis beültetése jelent megoldást. Azonban a protézisbeültetést megelőző csökkent funkciók befolyásolhatják a műtét utáni javulás mértékét, amely egy megfelelően összeállított prehabilitációs programmal optimalizálható.
Módszer: A vizsgálatban 12 fő (63±5,5 év) csípőprotézisre váró páciens vett részt. Felmértük a csípő fájdalmát, mozgásterjedelmét, a csípő körüli izmok erejét, funkcionális teszteket végeztünk és felmérő skálákat alkalmaztunk. Az adatokat az IBM SPSS Statistics 26 verziójával elemeztük. A szignifikancia szintet α=0,05 értékben határoztuk meg.
Eredmények: A csípőfájdalom mértéke vizuál analóg skálán 5,25±2 pont volt. A páciensek érintett oldali csípőízületének mozgástartománya minden irányban szignifikánsan kisebb volt az ellenoldalhoz képest. Az ellenoldali berotáció kivételével mindkét oldal mozgásterjedelme kisebb volt a fiziológiásnál. Az izmok közül a m. iliopsoas és a m. gluteus medius ereje volt szignifikánsan kisebb volt az az ellenoldalhoz képest. A páciensek Harris Hip Score pontszáma a gyenge (68,1±15,4 pont), a Merle D’Aubigne pontszáma a jó (13,4±2 pont) kategóriába tartozott. A Timed Up and Go teszt eredménye (9,2±5,3 s) alapján funkcionálisan függetlenek voltak. A 10 méteres járásteszt eredménye (113,7±26,5 cm/s) alapján pedig képesek voltak a normál járás sebességére és eséskockázatuk alacsony volt. A 6 perces járástesztben átlagos teljesítményt nyújtottak (444,3±86,4 m). Szignifikáns korrelációt találtunk a felmérő skálák pontszámai és a funkcionális tesztek pontszámai, valamint az érintett oldal fájdalma, mozgástartományai és mindkét oldal izomereje között.
Megbeszélés: A páciensek funkcionális mobilitása nem optimális és összefüggésben áll a korlátozott csípőfunkciókkal. A csípőízületi funkciók javítása érdekében a prehabilitációs program fő eleme a mozgástartomány minden irányú növelése és az izomerősítés mindkét oldalon, különös tekintettel az érintett oldali m. iliopsoas és a m. gluteus medius izmokra. Továbbá célszerű a funkcionális mobilitás javítása.



